 NA RICHARD MAOSI. WANAFUNZI wengi wa vyuo vikuu nchini wanalala njaa, Bodi ya Ufadhili wa Masomo ya Juu (HELB) ikizidi kuchelewa kutuma pesa. Wanakula mlo mmoja kwa siku, huku baadhi wakilazimika kusaka vibarua mjini. Kwenye mahojiano na baadhi ya wanafunzi wa Chuo Kikuu cha Machakos, wanasema hawana budi ila kuingia Mjini Machakos na Wote kusaka vibarua kukidhi mahitaji yao ya kimsingi kama vile kununua chakula, mavazi na data za simu. Wanasisitiza ni wajibu wa serikali kugharamia masomo ya wanafunzi wa vyuo vikuu ili kuwawezesha kuendelea na masomo yao, bila changamoto zozote kwani pesa zenyewe huwa zimetengwa na serikali. Taifa Leo Dijitali ilipozuru Chuo Kikuu Cha Machakos, tulishangaa kugundua hadi kufikia sasa idadi kubwa ya wanafunzi – Comrades wanasubiri kupokea mikopo ya HELB, huu ukiwa ni mwezi wa tatu tangu muhula uanze. “Comrades tunateseka na kwa sababu hiyo tumepatia serikali makataa ya wiki moja kutuma pesa za HELB la sivyo tutaitisha maandamano,” anasema Irene Kakui, mwanafunzi wa mwaka wa tatu katika kitivo cha Elimu. Bi Kakui anasema wanafunzi wengi wanajiandaa kukalia mtihani wa mwisho wa mwaka, kabla ya kutawanyika kwa ajili ya Sikukuu za Krismasi na Mwaka mpya. Ila cha kuvunja moyo haitawezekana kufanya mtihani kwa sababu hawajalipa karo. Kulingana na Kakui, huu ni wakati mwafaka kwa serikali na Wizara ya Elimu kuanza kuangazia matatizo ya wanafunzi, ikizingatiwa kuwa wengi wao wanatoka kwa familia maskini na hawana ufadhili. “Nchi ikiendelea kukabiliwa na mzozo mkali wa kiuchumi, wanafunzi wengine mpaka leo hawajawahi kukanyaga darasani kwa sababu ya kuhangaika wakifanya kazi,” akasema. Kauli ya mwanafunzi huyo inapigwa jeki na Brian Koech, ambaye pia anasomea kozi ya ualimu. “Ndio maana wengi hushiriki kwenye visa vya udanganyifu wa mitihani au kuwalipa wenzao ili kuwafanyia mitihani,” Koech akasema. Anashauri washikadau katika sekta ya elimu, kutafuta suluhu ya kudumu ili kuhakikisha kuwa wanafunzi wanapokea hela za matumizi kwa wakati unaofaa ili wasitaabike.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  